Ommeswaai vir man wat glo hof se vensters breekFoto bloot ter illustrasie. (Foto: Tim Arterbury/Unsplash) Die man wat daarvan beskuldig word dat hy die hofgebou op Vryburg in Noordwes se vensters uitgeslaan het, het Woensdag ŉ skielike ommeswaai gehad nadat hy vroeër die week gesê het dat hy skuld gaan beken op die aanklag teen hom. Sibongile Dube (35) het Maandag in die einste hof verskyn wat hy na bewering beskadig het en het op dié dag ook aan die hof gesê dat hy nie ŉ regsverteenwoordiger nodig het nie en ook beplan om skuldig te pleit op die aanklag teen hom. Dube het egter vinnig sy deuntjie verander toe hy Woensdag weer in die Vryburg-landdroshof in Noordwes verskyn het. “Dube het aan die hof gesê dat hy nie meer skuld gaan beken op sy beweerde oortreding nie,” sê Henry Mamothame, woordvoerder van die Nasionale Vervolgingsgesag (NVG) in Noordwes. “Hy het ook ŉ regsverteenwoordiger versoek.” Die hof is tot 25 Januarie verdaag sodat ŉ regsverteenwoordiger aan Dube toegeken kan word. Hy staan nou tereg op aanklag van opsetlike beskadiging van eiendom nadat hy vroeër vandeesmaand op die toneel van die misdaad betrap en in hegtenis geneem is. Daar word beweer dat ŉ veiligheidswag gehoor het hoe die vensters van die Vryburg-landdroshof breek en dat hy Dube op heterdaad betrap het. Dube het Maandag, toe hy nog van plan was om skuld te beken, in die hof gesê sy optrede is deur woede gedryf omdat hy glo in twee afsonderlike gevalle tyd in die tronk moes deurbring. Een van dié vonnisse is volgens hom onregverdig opgelê. Dube sal in polisieaanhouding bly tot en met sy volgende hofverskyning.